Mann funnet død på parkeringsplass
FUNNET DØD: Klokken 03.00 gikk mannen av bussen på Åsane terminal (i bakgrunnen). Lørdag formiddag ble han funnet død. FOTO: Ørjan Deisz
KJØPMANN: Einar Kaarbø driver Rema 1000-butikken som ligger like ved Åsane terminal. Ørjan Deisz
Tidlig formiddag lørdag 1. juni ble en mann funnet død på parkeringsplassen tilhørende Rema 1000 i Hesthaugvegen i Åsane.
Det skriver Vest politidistrikt i en pressemelding fredag.
Tok buss nummer 30
Mannen hadde vært i Bergen sentrum fredag kveld, og han tok en nattbuss fra sentrum klokken 02.43. Dette var buss 30 som går til Tertnes.
Cirka klokken 03.00 gikk han og flere andre passasjerer av på Åsane terminal.
– Vi ønsker å komme i kontakt med passasjerer og personer som var på terminalen, sier Cathrine Krohn, politiadvokat i Vest politidistrikt.
Spurt om video
Den døde mannen var 43 år gammel, 190 cm høy og kraftig bygget. Han hadde på seg grå genser med blå striper, svart jakke, brune sko og blå dongeribukse, melder politiet.
– Politiet spurte meg om vi hadde overvåkingskamera som dekket området, sier Einar Kaarbø.
Han driver Rema 1000-butikken som ligger mellom Åsane terminal og stedet der mannen ble funnet død.
– Utover det kjenner jeg ikke til saken, sier han.
Sti videre
En kollega av ham så tre politibiler og en ambulanse der mannen ble funnet ved 11-tiden lørdag.
I enden av parkeringsplassen går det en sti i terrenget videre. Man kan falle ned på bakken og slå seg hvis man er uheldig.
På stedet ligger diverse jerngjenstander.
Ber om tips
Politiet vet ikke hva som har skjedd med med mannen. De har opprettet en såkalt undersøkelsessak.
Så langt er det ingen tegn på at han har vært utsatt for noe straffbart.
– Han er obdusert, og vi har en foreløpig obduksjonsrapport. Vi ønsker ikke å utdype hva den forteller, men verken den eller funn på stedet har altså gitt svar på hva som har skjedd, sier Krohn.
Politiet ønsker å komme i kontakt med personer som var på buss nr. 30 fra sentrum, og personer som var på Åsane terminal rundt klokken 03.00 natt til lørdag 1. juni.
Politiet kan ringes på tipstelefon 47 69 60 60.
Når hadde den nå avdøde mannen vært i Bergen sentrum?
fredag kveld